**Alejandro Lerroux García**, nado en La Rambla (Córdoba) o 4 de marzo de 1864 e finado en Madrid o 25 de xuño de 1949), foi un político andaluz, que ocupou a presidencia do goberno de España durante un breve período da Segunda República.

Traxectoria
-----------

Lerroux García, fillo dun veterinario militar, comezou a carreira das armas, pero abandonouna enseguida. Licenciouse en Dereito, e desde a súa mocidade militou nos partidos republicanos, seguindo a Manuel Ruiz Zorrilla. Dedicouse ao xornalismo, desenvolvendo un estilo agresivo e populista; dirixiría varias publicacións, entre elas *El País*, *El Progreso*, *La Publicidad*, *El Intransigente* e *El Radical*. Varias veces detido e preso, impenitente duelista á usanza romántica, estableceuse en Barcelona, onde foi nomeado director do diario *La Publicidad*. Coas súas campañas, duramente anticlericais e populistas, gañouse ao ambiente obreiro, e chegou a ser chamado *o Emperador do Paralelo*, sector barcelonés de alegre vida nocturna. As campañas do seu xornal produciron disturbios de carácter antimilitarista e anticatalanista, contrarrestados por fortes reaccións doutros sectores opostos, ata que o aire barcelonés empezou a facérselle irrespirable.

Electo deputado por primeira vez en 1901 pola Unión Republicana, entre cuxos fundadores se contara, repetiu en 1903 e 1905, ata que o cofundador Nicolás Salmerón abandonase o partido para incorporarse á coalición Solidariedade Catalá en 1906; Lerroux decidiu entón separarse, descontento co crecente nacionalismo catalán, para o que formou en 1908 o Partido Republicano Radical.

A condena contra un dos seus artigos levouno por primeira vez ao exilio en 1907; volvería abandonar o país escapando das represalias gobernamentais trala Semana Tráxica de Barcelona en 1909. Ao seu regreso ingresou na Conjunción Republicano-Socialista, e recuperou en 1910 o seu escano de deputado; con todo, os escándalos de corrupción que se sucederon o afastaron do seu electorado barcelonés, e en 1914 a falta de apoio levouno a presentarse en Córdoba. Participou en política aínda durante a ditadura de Miguel Primo de Rivera, aínda cando a secesión dos Radical-Socialistas de Marcelino Domingo en 1929 debilitou o seu partido; formou parte do comité revolucionario que preparou o derrocamento de Afonso XIII, e participou na proclamación da Segunda República Española en 1931.

Apoiou as reformas do goberno de Manuel Azaña durante o seu primeiro bienio, e como ministro de Estado formou parte da coalición de esquerda que apoiou a este. Con todo, aproximouse ás posicións da dereita e en 1933 pactou cos conservadores que obtiveron o poder. Entre 1933 e 1935 ocupou tres veces a cabeza do goberno, ademais das carteiras de Estado (1935) e con carácter interino a de Guerra (1934) trala dimisión de Diego Hidalgo Durán. O seu definitivo derrube político viría dado pola súa implicación no escándalo do estraperlo, que motivou o seu afastamento da coalición gobernante. Non obtivo éxito nas eleccións de 1936, e exiliouse en Portugal ao comezo da guerra civil española. Regresou a España en 1947, téndose reconciliado cos líderes do alzamento militar do ano 1936.

|  |  |  |
| --- | --- | --- |
| Predecesor:**Álvaro de Figueroa y Torres, Conde de Romanones** |  **Ministro de Estado de España** 1931 | Sucesor:**Luis Zulueta Escolano** |
| Predecesor:**Manuel Azaña** |  **Presidente do Consello de Ministros de España** 1933 | Sucesor:**Diego Martínez Barrio** |
| Predecesor:**Diego Martínez Barrio** |  **Presidente do Consello de Ministros de España** 1933 - 1934 | Sucesor:**Ricardo Samper e Ibáñez** |
| Predecesor:**Ricardo Samper e Ibáñez** |  **Presidente do Consello de Ministros de España** 1934 - 1935 | Sucesor:**Joaquín Chapaprieta Torregrosa** |
| Predecesor:**Juan José Rocha García** |  **Ministro de Guerra de España** 1934 - 1935 | Sucesor:**José Martínez de Velasco** |
| Predecesor:**Diego Hidalgo Durán** |  **Ministro de Estado de España** 1935 | Sucesor:**Carlos Masquelet Lacaci** |

|  |  |
| --- | --- |
|  | Wikimedia Commons ten máis contidos multimedia na categoría:  ***Alejandro Lerroux Modificar a ligazón no Wikidata*** |

| * v
* c
* e
Presidentes do Goberno da Segunda República Española |
| --- |
| Manuel Azaña • Alejandro Lerroux • Diego Martínez Barrio • Ricardo Samper • Joaquín Chapaprieta • Manuel Portela Valladares • Santiago Casares Quiroga • José Giral • Francisco Largo Caballero • Juan Negrín |

|  |  |
| --- | --- |
| Control de autoridades | 
* Wd: Q451370
* WorldCat
* VIAF: 46784145
* BNE: XX961558
* BNF: 12073315g
* BVMC: 10218
* CANTIC: a10112595
* DBE: alejandro-lerroux-garcia
* DeutscheBio: 118779648
* EBID: ID
* FAST: 202218
* GEA: 20197
* GEC: 0037009
* GND: 118779648
* ISNI: 0000 0000 8379 3181
* LCCN: n87908798
* NTA: 067499406
* OL: OL1161301A
* SUDOC: 029019419
* Arquivo Histórico de Deputados (1810-1977): 60500

 |